Legacy of Longfields | Just another WordPress site
Astudio a rhannu treftadaeth Cymdeithas Longfields.
Elusen arloesol i bobl anabl, a sefydlwyd ym 1952.
Y GANOLFAN WAITH
Croeso i Etifeddiaeth Longfields
Prosiect a ariennir gan Gronfa Dreftadaeth y Loteri i astudio a rhannu treftadaeth Cymdeithas Longfields. Elusen arloesol i bobl anabl a sefydlwyd ym 1952.
Sefydlwyd y gymdeithas gan grŵp o rieni oedd wedi geni plant a chanddynt barlys yr ymennydd. Mewn adeg o newid cymdeithasol mawr, roedd polisïau cenedlaethol yn cael eu cyflwyno i fynd i'r afael â materion arwyddocaol mewn cymdeithas. Fodd bynnag, i lawer o'r plant hyn, ni chafwyd fawr o ddarpariaeth, os o gwbl, ar gyfer addysg. Pan gychwynnodd ym 1952, roedd yr elusen yn cael ei hadnabod fel y Swansea and District Spastic Association.
Mae'r prosiect yn cydnabod y rhan y chwaraeodd y gymdeithas yn hanes cymdeithasol Abertawe a'r symudiad anabledd ehangach ac mae'n cydnabod y camau gweithredu a'r gwaith caled a wnaed gan sylfaenwyr y Gymdeithas. Trwy ddigwyddiadau cymunedol a chyfweliadau hanes llafar, mae atgofion Longfields wedi'u casglu gan unigolion a aeth i Longfields, aelodau eu teuluoedd, cyn aelodau staff a phobl eraill oedd yn gysylltiedig â'r sefydliad.
Mae ymchwil wedi astudio effaith y gymdeithas o'i chychwyn ym 1952 tan iddi gau yn 2011 gan ystyried agweddau a dulliau newidiol tuag at anabledd.
Mae'r atgofion a'r deunyddiau a gasglwyd yn cael eu trosi'n arddangosfa synhwyraidd ryngweithiol a gynhelir yn Amgueddfa'r Glannau o 8 Mai i 3 Mehefin 2018.
Hawlfraint Walsingham Support yw'r delweddau a atgynhyrchir fan hyn ac fe'u hatgynhyrchir o gael eu caniatâd caredig. Hoffwn ddiolch i Wasanaeth Archifau Gorllewin Morgannwg, sy'n cadw'r delweddau yn eu harchifau fel rhan o gasgliad Cymdeithas Longfields, am eu cydweithrediad a'u cymorth.
Mae cydweithredu a gweithio mewn partneriaeth yn allweddol i lwyddiant prosiect ac mae cefnogaeth Cronfa Dreftadaeth y Loteri wedi galluogi'r tîm i ymgymryd â'r prosiect cyffrous hwn. Arweinir y prosiect gan Dr. Rebecca Clifford o Brifysgol Abertawe ac mae'n rhan o'r Rhaglen Cymunedau Cysylltiedig sy'n ymchwilio i hanes cymunedau ar draws Cwm Tawe ac yn ei ddathlu. Datblygwyd y prosiect gan Teresa Hillier a Kate Spiller yn yr adran hanes a Sefydliad Ymchwil y Celfyddydau a'r Dyniaethau ym Mhrifysgol Abertawe. Bydd yr Athro David Turner yn dod ag arbenigedd mewn hanes anabledd, ymgysylltiad â'r cyhoedd a rheoli prosiectau. Dyma'r sefydliadau partner:
Swansea Vale Resource Centre yw lle mae rhai o'r unigolion sy'n mynychu Longfields bellach yn mynd.
Gwasanaeth Archifau Gorllewin Morgannwg sy'n lletya 'Casgliad Longfields' ac mae'n adnodd gwerthfawr i'r prosiect.
Amgueddfa Genedlaethol y Glannau yw lle bydd arddangosfa'r prosiect yn cael ei chynnal ym mis Mai 2018.
Scope, yr Elusen Anabledd sy'n cefnogi'r prosiect trwy roi mynediad i rwydwaith o wirfoddolwyr anabl a thrwy rannu eu gwybodaeth am hanes pobl anabl.
Casgliad y Werin Cymru sy'n cefnogi gweithgareddau ymgysylltu â'r gymuned ac sy'n darparu hyfforddiant i ddigideiddio ffotograffau.
Gwasanaeth Llyfrgell Ganolog Abertawe sy'n rhoi mynediad i'r amryw ffynonellau sydd ar gael trwy'r casgliad Astudiaethau Lleol. Gellir chwilio am gopïau archif o'r South Wales Evening Post i weld y sylw i'r gymdeithas yn y wasg.
Dr. Angie Turner o Brifysgol Strathclyde fydd yn rhannu ei harbenigedd mewn casglu atgofion a sesiynau celfyddydol i unigolion gyda gallu cyfathrebu cyfyngedig.